བསླབ་བྱ་སྐྱོན་མཚང་བྲུ་བའི་ཐུར་མ།
ཆུ་བཟང་བླ་མ་ཡེ་ཤེས་རྒྱ་མཚོ། (༡༧༨༩-༡༨༥༦)
༄༅། །མི་ལུས་ལན་གཅིག་འདི་ཐོབ་དུས། །སྙིང་ནས་ལྷ་ཆོས་ཞིག་བྱེད་དགོས།།
འདི་ཕྱི་གཉིས་མེད་རང་འདོད་ན། །ལྟོ་གོས་གང་བཟང་ལ་འབུང་ཞིག།
བསྟན་པ་རྩ་བ་ནས་བཤིག་ན། །རྟ་བོང་སྤྱོད་པ་ལྟར་སྐྱོང་ཞིག།
སྡོམ་པ་མིག་འབྲས་བཞིན་སྲུང་ན། །སྙིང་ནས་དྲན་ཤེས་རང་བསྟེན་དགོས།།
མི་མང་མཛེས་ཆོས་ཀྱིས་ཆོག་ན། །ལྐོག་ཏུ་ཁྱི་ཕག་ལྟར་སྤྱོད་ཅིག།
ཕྲལ་ཕུགས་སྐྱིད་པ་ཞིག་འདོད་ན། །བློ་གཏད་དཀོན་མཆོག་ལ་བཅོལ་དགོས།།
ཕྲལ་མར་ངོ་བསྲུང་ཙམ་ཆོག་ན། །སྡུག་འདྲེ་གང་གནས་སར་རྒྱུགས་ཤིག།
རང་དབང་འདུས་པ་ཞིག་བྱེད་ན། །སྣ་ཐགས་རང་མགོ་ལ་དཀྲིས་དགོས།།
མི་ཚེ་སྟོང་ཟད་ལ་དགའ་ན། །མི་ཆེན་གང་ཡོད་སར་རྒྱུགས་ཤིག།
ཆོས་པ་ཚད་ལྡན་ཞིག་བྱེད་ན། །དགེ་བའི་གྲོགས་པོ་ལ་བསྟེན་དགོས།།
ཉེས་ལྟུང་ཆར་འབབ་བཞིན་འདོད་ན། །གཟུགས་མཛེས་གང་ཡོད་སར་རྒྱུགས་ཤིག།
གདམས་ངག་ཚད་ལྡན་ཞིག་ཉན་ན། །བླ་མ་ཚད་ལྡན་ཞིག་བསྟེན་དགོས།།
མཛོ་སྦྲེལ་གཡང་ལྷུང་ཞིག་འདོད་ན། །ཆོས་བཤད་གང་ཡོད་སར་རྒྱུགས་ཤིག།
ཡོན་ཏན་གོང་འཕེལ་ཞིག་འདོད་ན། །ཤི་གསོན་དཀོར་ཟས་ལ་འཛེམ་དགོས།།
བུ་ལོན་གང་ཆེ་ཞིག་འདོད་ན། །གྲོང་ཆོག་གང་ཡོད་སར་རྒྱུགས་ཤིག།
ཀུན་གྱི་གཙུག་རྒྱན་ཞིག་འདོད་ན། །དམ་ཚིག་སྡོམ་པ་ལ་གཟབ་དགོས།།
བྱ་བ་ཅི་འདྲ་ཞིག་བྱེད་ཀྱང༌། །ངོ་ཚ་ཁྲེལ་ཡོད་འདི་གལ་ཆེ།།
གོ་ན་བན་རྒན་གྱིས་སྙིང་གཏམ། །སེམས་ལ་བཅང་བ་རང་མཛོད་ཅིག །ཅེས་ཆུ་འབྲུག་ཟླ་བ་དང་པོའི་ཚེས་གཅིག་ལ་
རང་གི་ཉེ་འཁོར་བ་བྱང་ཆུབ་བཟང་པོ་སྤྱོད་ངན་དུ་ཤོར་སྐབས་ཕྲལ་མར་བྲིས་པའོ།།
།།

ཞལ་གདམས་བསླབ་བྱའི་སྐབས།
133
༥༢